Murru vangla

Murru vangla oli Harju maakonnas tänapäevase Lääne-Harju valla territooriumil Rummu alevikus asunud koloonia tüüpi kinnine meestevangla.

Ajalugu

Vangla asutati 1. jaanuaril 1938 Murru Vangimajana. Pärast Murru Vangimaja asutamist 1938. aastal, ehitati 1937.–1938. aastal tollase Murru vangimaja territooriumile puitehitised - barakid. Kogu vangla koosnes vahtkonnahoonest, kahest barakist süüdimõistetuile, tööstushoonest ja lahtisest katusealusest kiviraiduritele.

10. oktoobril 1938 alustas tööd ka Vasalemma Lubja- ja Marmoritehas asukohaga Rummul, kus tööjõuks Rummu karjääris ja Vasalemma lubjakivimaardlas kasutati sunnitööle mõistetud vange. Kivitööstus Murru vangla juures valmistas mitmesuguseid plaate, raidtöid, trepiastmeid, ehituskive, marmorkaltsiiti ja muud ning 1939. aastal eraldas Vabariigi Valitsus vangistusasutiste tööstuse tööfondile laenu 140 000 krooni 10 aastaks, Vasalemma raudteejaamast haruraudtee ehitamiseks Murru vangla juurde. 

1961. aastal asutati Murru vangla idaosast eraldatud alast Rummu vangla.

Parandusliku Töö Koloonia nr 2 

1941. aastal nimetati Murru vangimaja ümber (ITK-2, Ispravitelnaja Trudovaja Kolonija), seejärel ITU-2 (Ispravitelnoje Trudovoje Utšreždenije).

1949. aastal valmisid koloonia territooriumil esimene kartserikorpus ja saun-pesumaja. Muud vangla põhihooned on ehitatud 1960.–1980. aastatel, nende rajamisel juhinduti tolleaegsetest nõudmistest kolooniatele. Algul rajati vangla perspektiivse paekivitööstusena, kus oli võimalik päevas tööle rakendada kuni 400 süüdimõistetut. Rummu karjäär on olnud läbi aegade Vasalemma marmori (paekivi liik) leiukoht. Peamiseks tööjõuks olid Murru vangla kinnipeetavad. Vangla likvideerimine seiskas tegevuse karjääris. Pärast pumpade seiskamist oli Rummu karjäärijärves veetõus nii kiire, et uppusid suur kaevandusekskavaator, hooned ja muu inventar, mis koos haruldaselt läbipaistva veega moodustab ainulaadse veealuse muuseumi ning pakub tänapäeval suurt huvi sukeldujatele. Lubjakivi tootmise jääkidest tekkisid ka aherainemäed.

Kivitööstus ammendus 1970. aastatel, mil tööhõive kompenseeriti metalli- ja puidutööstusega. Vanglas tegutsesid mitme tehase filiaalid. Täideti ka sõjatööstuse tellimusi. Kinnipeetavad töötasid kolmes vahetuses.

JUM-422/2 

Vahepeal kandis vangla nimetust Eesti NSV Siseministeeriumi Parandusliku Tööde Valitsuse JUM-422/2. Kinnipidamisasutuste nimetus muudeti Eesti NSV Siseministeeriumi 17.05.1990. a käskkirjaga nr 67, Parandusliku Töö Koloonia nr. 2 ja moodustati Paranduslike Töö Valitsuse baasil Kohtuotsuste Täitmise Amet.

Murru vangla 
Riikliku Kinnipidamiskohtade Ameti peadirektori 03.05.1994. a käskkirjaga nr 81 nimetati kinnipidamisasutused vanglateks. Nime "Murru vangla" kandis kinnipidamisasutus aastatel 1994–2011.

Aastatel 1961–2000 tegutses nüüdseks Murru vanglaga liidetud Rummu vangla iseseisva vanglana, kuni 2004. aastal sai sellest Murru vangla avavangla osakond. 2007. aastal liideti Murru vanglaga Ämari vangla.

Murru vangla territooriumil paikneb vangla administratiivhoone, mille esimesel korrusel toimuvad lühiajalised kokkusaamised; teisel korrusel on pikaajaliste kokkusaamiste toad, kolmandal korrusel vangla personali tööruumid. Vangla territooriumil haldushoonete kõige vanemas hoones, mis on ehitatud 1949. aastal, asetsevad meditsiini-, majandus- ja julgeolekuosakond ning kooliruumid (Murru Vangla kutsekool).

2011. aastal liideti vangla Harku vanglaga ning ühisnimeks sai "Harku ja Murru vangla". Endine Murru vangla suleti 1. jaanuarist 2013.

2011. aastal ehitati vangla territooriumile Euroopa Liidu rahalisel toetusel sööklahoone ja kutsekool. Vanglas tegutses kirjandusklubi Kulg.

Murru vangla kirjandusõpetaja oli Mare Riimets.

Viited

Välislingid
Sissekanne Justiitsministeeriumi saidil
Vangla ajalugu
Holger Roonemaa. Murru vangla jäeti eakate, roolijoomarite ja seksuaalmaniakkide päralt, Eesti Päevaleht, 21. juuni 2008
Mõrvale kaasaaitamises süüdi mõistetud vangivalvur kinnitab, et kannab süüd kõrgemate ametnike tehtud vigade eest, online.le.ee, 24. november 2012
Kohus mõistis Murru vangla eksjuhid täies mahus õigeks, www.delfi.ee, 14.12.2011
Eesti vanglad
Lääne-Harju vald